《和开祖丹阳别子瞻后寄》
宋代·陈舜俞

仙舟系柳野桥东，会合情多劳谪翁。
相对一樽浮蚁酒，轻寒二月小桃风。
羁怀散诞讴歌里，世事纵横醉笑中。
莫恨明朝又离索，人生何处不匆匆。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。